Ме́сяца сентября́ в 20-й день

Преподо́бнаго и благове́рнаго кня́зя Оле́га Бря́нскаго

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры на 8, глас 2:

Прииди́те, правосла́вных собо́ри,/ восхва́лим те́плаго засту́пника Бря́нския земли́,/ преподо́бнаго благове́рнаго кня́зя Оле́га,/ измла́да Христа́ Бо́га возлюби́вшаго,/ дела́ми ве́ры за́поведи Его́ испо́лнившаго,/ мона́шеское жи́тельство в преде́лех Бря́нских устро́ившаго/ и нам о́браз доброде́тели яви́вшаго,// пра́зднственно почита́ющим святу́ю па́мять его́.

Род пра́вых благослови́тся,/ рече́ пра́ведный Дави́д./ Те́мже велича́ем днесь благове́рнаго кня́зя Оле́га,/ прозябе́ние благочести́ваго ко́рене князе́й Черни́говских:/ Нико́лы Свято́ши и И́горя страстоте́рпца,/ му́ченика Михаи́ла и благове́рнаго Рома́на,/ сро́дника преподо́бныя Евфроси́нии Су́ждальския./ С ни́миже ны́не моли́ся, преподо́бне,// о спасе́нии душ на́ших.

Егда́ бе́дство пости́же зе́млю Ру́сскую/ и по́лчища ага́рянская разоря́ху ю́,/ тогда́, па́че ви́димых, на неви́димыя враги́ изше́л еси́/ и на моли́твенней стра́жи Оте́чества твоего́ стал еси́,/ благове́рне кня́же Оле́же,/ воздева́я преподо́бнеи ру́це к Бо́гу,/ Еди́ному спасти́ могу́щему// и Спа́су душ на́ших.

Пе́рвее в смире́ннем се́рдцы оби́тель Бо́гу сотвори́вый, преподо́бне,/ последи́ оби́тель первоверхо́вных апо́стол во гра́де Бря́нске основа́л еси́,/ иде́же, до́бре во и́ноческих по́двизех потруди́вся,/ нам мо́щи твоя́ честны́я оста́вил еси́,/ душе́ю же во оби́телех Отца́ Небе́снаго ны́не ликовству́я,// помина́й ве́рою и любо́вию воспева́ющих тя.

Богому́дрый Петропа́вловския оби́тели первозда́телю,/ багряни́цу кня́жескую на власяни́цу и́ноческую во́льне премени́в,/ меч духо́вный му́дре носи́л еси́,/ Правосла́вие утвержда́я и вся душевре́дная посека́я,/ бли́жним же и бра́тии по о́бразу Христо́ву послужи́л еси́,/ те́мже не преста́й при́сно покрыва́ти// град Брянск и оби́тель твою́.

Сла́ва, глас 8.

Подо́бен: О, пресла́внаго чудесе́:

Преподо́бне кня́же Оле́же,/ ве́ры правосла́вныя побо́рниче,/ благоче́стия и́стиннаго пропове́дниче/ и мона́хов изве́стное пра́вило,/ ка́ко сла́ву ми́ра сего́ презре́л еси́/ и у́зким путе́м Христу́ после́довал еси́?/ Те́мже и Госпо́дь нам тя дарова́/ в ско́рбех ско́раго помо́щника// и моли́твенника те́пла о душа́х на́ших.

И ны́не, пра́здника.

Вход. Проки́мен дне. Чте́ния три преподо́бническая.

На лити́и стихи́ры, глас 2:

Прииди́те, ве́рнии лю́дие,/ во оби́тель преподо́бнаго кня́зя Оле́га,/ и, духо́вный лик соста́вльше, си́це возопии́м:/ ра́дуйся, похвало́ на́ша и упова́ние,/ и земли́ Бря́нския же́ртва Бо́гу благоуха́нная,/ моли́ в ми́ре пребыва́ти всем,// правосла́вно чту́щим святу́ю па́мять твою́.

Благове́рия о́браз,/ в княже́нии милосе́рдаго прави́теля,/ вдов и сиро́т предста́теля,/ ни́щих пита́теля и ско́рбных уте́шителя,/ и́ноков пра́вило и целому́дрия забра́ло,/ богому́драго Оле́га воспои́м./ Той бо, тала́нты богода́нныя до́бре умно́жив,/ в ра́дость Го́спода своего́ вни́де// и дерзнове́нно мо́лится о душа́х на́ших.

Сла́ва, глас 8:

На земли́ благоче́стно живя́,/ в Го́рняя вы́ну взира́л еси́,/ Оле́же богоблаже́нне,/ ны́не же с высоты́ Небе́сныя при́зри на нас,/ любо́вию тя призыва́ющих,/ и спобо́рствуй моли́твами твои́ми,/ во́инству же на́шему побе́ды на супоста́ты испроси́,/ град твой и оби́тель, тобо́ю созда́нную, от скорбе́й и бед лю́тых огради́,// моли́твенниче наш усе́рдный и ско́рый помо́щниче.

И ны́не, пра́здника.

На стихо́вне стихи́ры, глас 4:

Мирски́я суеты́ Христа́ ра́ди отре́кся,/ пе́рвую в земли́ Бря́нстей оби́тель/ во и́мя первоверхо́вных апо́стол основа́л еси́,/ благове́рный кня́же Оле́же,/ та бо я́ко ка́мень краеуго́льный ве́ры правосла́вныя яви́ся,/ на не́мже доны́не утвержда́ющеся,// ко́зни вра́жия заступле́нием твои́м побежда́ем.

Стих: Честна́ пред Го́сподем// смерть преподо́бных Его́.

Мо́щи твоя́ честны́я, преподо́бне кня́же Оле́же,/ в годи́ну безбо́жных гоне́ний/ под спу́дом от поруга́ния сохрани́шася,/ ны́не же па́ки на све́щнице оби́тели твоея́,/ я́ко бога́тое сокро́вище, нам яви́шася,/ освяща́юще и озаря́юще благода́тною по́мощию// ве́рою к ним притека́ющих.

Стих: Блаже́н муж, боя́йся Го́спода,// в за́поведех Его́ восхо́щет зело́.

От ю́ности ра́зум богопросвеще́нный стяжа́в/ чте́нием Боже́ственных слове́с и писа́ний оте́ческих,/ подвиго́м святы́х подража́ти навы́кл еси́,/ уче́ние пра́вды я́ко питие́,/ де́лание же за́поведей я́ко пи́щу духо́вную име́я,// те́мже Безсме́ртныя трапе́зы ны́не наслажда́ешися.

Сла́ва, глас 6:

Сла́ву ми́ра сего́ тле́ннаго/ непрело́жно отве́ргнув,/ о спасе́нии люде́й, Бо́гом ти вруче́нных,/ се́рдцем оте́чески боле́зновал еси́,/ моли́твою же те́плою/ ми́лость Бо́жию призыва́я/ и не себе́ угожда́я,/ апо́стольски бли́жних тяготы́ носи́л еси́./ Те́мже досто́йно прославля́ешися,// Оле́же приснопа́мятне.

И ны́не, пра́здника.

Тропа́рь, глас 8:

От ю́ности возлюби́в Христа́ всем се́рдцем, преподо́бне,/ сла́ву земну́ю, я́ко преходя́щу, оста́вил еси́,/ и ца́рство земно́е в ничто́же вмени́в,/ ли́ку и́нок ра́достно приче́лся еси́,/ и труды́ мно́гими град Брянск, а́ки со́лнце, пресве́тло озари́л еси́:/ тем, быв Тро́ицы украше́ние,/ моли́, кня́же Оле́же, Христа́ Бо́га,// спасти́ся душа́м на́шим.

Ин тропа́рь, глас то́йже:

От ю́ности Христа́ возлюби́в всем се́рдцем, преподо́бне,/ сла́ву земну́ю, я́ко преходя́щу, оста́вил еси́/ и, ца́рство земно́е ни во что́же вмени́в,/ ли́ку и́ноческому ра́достно приобщи́лся еси́/ и, мно́гими по́двиги благода́ть Свята́го Ду́ха стяжа́в,/ град Брянск, а́ки со́лнце, пресве́тло озари́л еси́./ Те́мже моли́, кня́же Оле́же, Христа́ Бо́га,// спасти́ся душа́м на́шим.

НА У́ТРЕНИ

По 1-м стихосло́вии седа́лен, глас 7:

По́двигом до́брым подвиза́вся,/ сосу́д, благода́ти Бо́жия испо́лненный, яви́лся еси́, преподо́бне кня́же Оле́же./ Те́мже и угото́вася тебе́ вене́ц пра́вды от Подвигополо́жника Христа́ Бо́га на́шего./ Мы же, ча́да твоя́, любо́вию чту́ще святу́ю па́мять твою́, со умиле́нием зове́м:/ моли́ся о нас, свя́тче Бо́жий,/ да слеза́ми покая́ния очи́стим ду́ши на́ша/ и дерзнове́ние улучи́м в день стра́шнаго испыта́ния.

Сла́ва, и ны́не, пра́здника.

По 2-м стихосло́вии седа́лен свята́го, глас 8:

Тече́ние земно́е до́бре сконча́в,/ ве́ру соблю́л еси́ непоро́чну, свя́те Оле́же,/ те́мже просла́ви тя Бог в чудесе́х,/ Его́же моли́ дарова́ти нам грехо́в проще́ние,/ во́инству на́шему на враги́ побе́ду,/ плене́нным свобожде́ние, ми́ру умире́ние/ и христиа́ном в Правосла́вии едине́ние.

Сла́ва, и ны́не, пра́здника.

Велича́ние:

Ублажа́ем тя,/ преподо́бне благове́рне кня́же Оле́же,/ и чтим святу́ю па́мять твою́,/ наста́вниче мона́хов// и собесе́дниче А́нгелов.

Псало́м избра́нный:

Блаже́н муж, боя́йся Го́спода, в за́поведех Его́ восхо́щет зело́.

Си́льно на земли́ бу́дет се́мя его́.

Зако́н Бо́га его́ в се́рдце его́, и не за́пнутся стопы́ его́.

Поста́ви его́ господи́на до́му своему́, и кня́зя всему́ стяжа́нию своему́.

Бо́жии держа́внии земли́ зело́ вознесо́шася.

По полиеле́и седа́лен, глас 4:

Красу́йся и лику́й, земле́ Бря́нская,/ и да игра́ют ча́да твоя́ в тебе́,/ све́тло торжеству́юще в па́мяти преподо́бнаго кня́зя Оле́га,/ о́бщаго отца́ на́шего и моле́бника,/ всех бо, притека́ющих к нему́, утеша́ет/ и во благоче́стии утвержда́ет.

Сла́ва, и ны́не, пра́здника.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Вся́кое дыха́ние: Ева́нгелие от Матфе́я, зача́ло 43.

По 50-м псалме́ стихи́ра, глас 6:

Я́ко до́браго дре́ва князе́й Ру́сских благи́й плод,/ преподо́бне кня́же Оле́же,/ стопа́м святы́х сро́дник твои́х после́довал еси́,/ в княже́нии благове́рие соблюда́я,/ во и́ночестве доброде́тельми чистоту́ души́ явля́я,/ сего́ ра́ди, я́ко и́маши дерзнове́ние ко Христу́ Бо́гу,/ моли́ дарова́ти Оте́честву на́шему мир// и душа́м на́шим ве́лию ми́лость.

Кано́н свята́го, глас 4,   
его́же краегране́сие: Засту́пника земли́ Бря́нския ве́рою чтим.

Песнь 1

Ирмо́с: Мо́ря че́рмную пучи́ну/ невла́жными стопа́ми/ дре́вний пешеше́ствовав Изра́иль,/ крестообра́зныма Моисе́овыма рука́ма,// Амали́кову си́лу в пусты́ни победи́л есть.

Припе́в: Святы́й благове́рный кня́же Оле́же, моли́ Бо́га о нас.

Засту́пника те́плаго Бря́нския земли́, князе́й похвалу́ и мона́хов удобре́ние, преподо́бнаго Оле́га воспои́м, той бо си́лою Креста́ стра́сти и безпло́тныя враги́ победи́л есть.

А́нгельски на земли́ пожи́л еси́, кня́же Оле́же, блага́го ко́рене князе́й Черни́говских добропло́дная о́трасль быв, и я́ко воево́да Небе́снаго Царя́, Оте́чество на́ше ны́не огражда́еши.

Смире́нию Царя́ ца́рствующих подража́я, власть и честь, сла́ву и бога́тство Христа́ ра́ди во уме́ты вмени́л еси́, и слеза́ми по́стническими велиа́рову горды́ню потопи́л еси́.

Богоро́дичен: Твоего́ Пече́рскаго о́браза в преде́лы Бря́нския пренесе́ние ве́дая и роди́теля своего́ от слепоты́ исцеле́ние зря, князь Оле́г воспева́ше благода́ть Твою́, Пречи́стая.

Песнь 3

Ирмо́с: Весе́лится о Тебе́ Це́рковь Твоя́, Христе́, зову́щи:/ Ты моя́ кре́пость, Го́споди,// и прибе́жище, и утвержде́ние.

Утверди́л еси́ зе́млю и лю́ди твоя́ в ве́ре правосла́вней, преподо́бне, княже́нием благозако́нным и по́двиги мона́шескими.

Пе́рвую в земли́ Бря́нстей оби́тель основа́л еси́, свя́те Оле́же, я́ко ка́мень краеуго́льный ве́ры, во и́мя апо́стол первоверхо́вных.

Ни́вы новонасажде́нныя де́латель усе́рдный яви́лся еси́, блаже́нне, те́мже доны́не плода́ми трудо́в твои́х освяща́емся.

Богоро́дичен: И́сточник исцеле́ний близ Све́ны реки́ откры́ся чудотво́рная ико́на Богома́тере. Ея́же благода́тию укрепля́емь, князь Оле́г мир коне́чне оста́вил есть.

Конда́к и и́кос пра́здника, глас 4.

Седа́лен свята́го, глас 8:

Смиренному́дренно ца́рства земна́го удали́выйся, во и́ноцех тезоиме́нством ца́рским нарече́н был еси́, кня́же Оле́же, во зна́мение угото́ваннаго ти Небе́снаго Ца́рствия, иде́же ны́не, я́ко ца́рское свяще́ние, доброде́тели возвеща́еши Христа́ Бо́га, Призва́вшаго тя в чу́дный Свой свет.

Сла́ва, и ны́не, пра́здника.

Песнь 4

Ирмо́с: Вознесе́на Тя ви́девши Це́рковь на Кресте́,/ Со́лнце Пра́ведное,/ ста в чи́не свое́м,/ досто́йно взыва́ющи:// сла́ва си́ле Твое́й, Го́споди.

Крест свой взем, себе́ и ми́ра отве́рглся еси́, преподо́бне, и вся ко́зни вра́жия си́лою возлюби́вшаго тя Христа́ победи́л еси́.

Ага́рян дре́вле и злове́рных нахожде́ние па́че меча́ моли́твою отража́л еси́, и ны́не Оте́чество на́ше от злых заступле́нием твои́м изба́ви.

Земля́ Бря́нская красу́ется дре́вом, тобо́ю насажде́нным при исхо́дищих вод Правосла́вия, пита́ющим нас и покрыва́ющим.

Богоро́дичен: Егда́ и́ноцы созда́нныя тобо́ю, кня́же, святы́я оби́тели принесо́ша от Ки́ева ико́ну Пречи́стыя, тогда́ си́ла Ея́ в чудесе́х яви́ся.

Песнь 5

Ирмо́с: Ты, Го́споди мой,/ Свет в мир прише́л еси́,/ Свет Святы́й, обраща́яй из мра́чна неве́дения// ве́рою воспева́ющия Тя.

Меч Бо́жий обоюдуо́стрый имену́ем тя, свя́те, душевре́дная бо посека́еши: в княже́нии благове́рием, во и́ночестве же преподо́бием.

Лице́ твое́ в час кончи́ны просвети́ся, богоблаже́нне Оле́же, и я́ко благи́й раб и ве́рный в ра́дость Го́спода твоего́ вшел еси́.

Избавля́еши от бед в нощи́ грехо́вней блужда́ющих, свя́тче, не́ба церко́внаго кро́ткая звездо́ и к Све́ту Невече́рнему путеводи́телю.

Богоро́дичен: Благослове́нная Влады́чице, просвети́ нас све́том Сы́на Твоего́, я́коже дре́вле о́чи благове́рнаго кня́зя Рома́на.

Песнь 6

Ирмо́с: Пожру́ Ти со гла́сом хвале́ния, Го́споди,/ Це́рковь вопие́т Ти,/ от бесо́вския кро́ве очи́щшися,/ ра́ди ми́лости из ребр Твои́х// исте́кшею Кро́вию.

Ру́сская Це́рковь днесь всех созыва́ет к похвале́ уго́дника Христо́ва, преподо́бнаго кня́зя Оле́га, от земли́ Бря́нския Оте́честву на́шему возсия́вшаго.

Яви́лся еси́, преподо́бне Оле́же, правосла́вныя ве́ры пра́вило, мона́хом о́браз, лю́дем предста́тель те́плый, гра́ду и оби́тели твое́й огражде́ние.

Насле́дие Небе́сное и чуде́с благода́ть, воздая́ние от Бо́га прия́л еси́, свя́те Оле́же, те́мже не преста́й ми́лостивно посеща́ти тя почита́ющия.

Богоро́дичен: Све́нския ико́ны Богома́тере явле́ние чу́дное ви́дев, бла́же, ку́пно со отце́м твои́м, освяще́нным собо́ром и людьми́ мно́гими благодаре́ние Бо́гу возсыла́ше.

Конда́к, глас 2:

Засту́пниче те́плый Бря́нския земли́,/ преподо́бне кня́же Оле́же,/ ку́пно со святы́ми сро́дники твои́ми/ Престо́лу Бо́жию ны́не предстоя́,/ моли́твами твои́ми Правосла́вие утверди́,/ е́реси и раско́лы разори́,/ Оте́честву на́шему мир// и душа́м на́шим поле́зная испроси́.

И́кос:

Отве́рзи честна́я уста́ твоя́, Оле́же благоро́дне, и та́йно глаго́ли во ушеса́ серде́ц на́ших: ка́ко, трудо́м равноапо́стольнаго Влади́мира ревну́я, оби́тель первоверхо́вных апо́стол во гра́де Бря́нске основа́л еси́? Ка́ко, Нико́ле Свято́ши и И́горю страстоте́рпцу подо́бяся, ми́ра отве́рглся еси́? Ка́ко, после́дуя пра́деду Михаи́лу, безкро́вное му́ченичество в по́двизех мона́шеских восприя́л еси́ и благоче́стие роди́теля твоего́ насле́довал еси́? О цве́те кра́сный дре́ва вели́каго князе́й Ру́сских! Моли́твами твои́ми Правосла́вие в земли́ на́шей утверди́, е́реси и раско́лы разори́, Оте́честву на́шему мир и душа́м на́шим поле́зная испроси́.

Песнь 7

Ирмо́с: В пещи́ авраа́мстии о́троцы перси́дстей,/ любо́вию благоче́стия па́че,/ не́жели пла́менем, опаля́еми, взыва́ху:// благослове́н еси́ в хра́ме сла́вы Твоея́, Го́споди.

Княже́ние и род оста́вил еси́, огне́м любве́ Бо́жия распала́яся и кре́пко подвиза́яся в чи́не мона́шестем, бла́же. Те́мже и ны́не с преподо́бных ли́ки ра́дуешися.

Изба́витися е́зера о́гненнаго Человеколю́бца Бо́га моли́, преподо́бне, почита́ющим любо́вию святу́ю па́мять твою́ и доброде́телем твои́м подража́ющим.

Я́коже зла́то огне́м, ду́шу и те́ло искуси́в воздержа́нием и моли́твою, преподо́бне, в порфи́ре чистоты́ над страстьми́ водвори́лся еси́.

Богоро́дичен: Вся окре́стныя зе́мли, ели́ка ви́де исцеле́нныма очи́ма князь Рома́н, оби́тели Твое́й, Влады́чице, дарова́, сын же его́ себе́ сама́го в же́ртву Сы́ну Твоему́ принесе́.

Песнь 8

Ирмо́с: Ру́це распросте́р, Дании́л/ львов зия́ния в ро́ве затче́;/ о́гненную же си́лу угаси́ша,/ доброде́телию препоя́савшеся,/ благоче́стия рачи́тели, о́троцы, взыва́юще:// благослови́те, вся дела́ Госпо́дня, Го́спода.

Ели́ко вели́к в правосла́вном княже́нии был еси́, толи́ко в мона́шестем де́лании смири́л еси́ себе́, преподо́бне Оле́же, те́мже и Бог тя превознесе́ и дарова́ ти чуде́с благода́ть.

Ре́вность ве́лию показа́л еси́ ко благоче́стию, преизря́ден быв о́браз лю́дем и ученико́м твоим, от младе́нства бо воспита́вся в зако́не Госпо́дни, чрез все житие́ во́лю Бо́жию испо́лнити тща́лся еси́.

Одея́ния ху́дость не омрачи́ де́вственныя красоты́ души́ твоея́, блаже́нне, бде́ние же душе́внеи твои́ о́чи просвети́, и труды́ тя́жцыи плоть твою́ ду́ху покори́ша.

Богоро́дичен: Ю́же дре́вле избра́ла еси́ го́ру в преде́лех Бря́нских во оби́тель и́ноком и о́бразом Твои́м Све́нским освяти́ла еси́, Пренепоро́чная, невреди́му сохрани́, да воспева́ется в ней и́мя Сы́на Твоего́ во ве́ки.

Песнь 9

Ирмо́с: Ка́мень нерукосе́чный/ от несеко́мыя горы́, Тебе́, Де́во,/ краеуго́льный отсече́ся, Христо́с,/ совокупи́вый разстоя́щаяся естества́.// Тем, веселя́щеся, Тя, Богоро́дице, велича́ем.

Ча́янием бу́дущих благ веселя́ся, те́сным и приско́рбным путе́м ше́ствовал еси́, воздержа́нию же, кро́тости, смире́нию и послуша́нию навы́кнув, ли́ку святы́х совокупи́лся еси́.

Трудолю́бное по Бо́зе житие́ от ю́ности возлюби́в, преподо́бне кня́же, в ме́ру во́зраста Христо́ва дости́гл еси́ и, яко клас зре́лый, в Небе́сныя жи́тницы пожа́лся еси́.

И́мамы святы́я мо́щи твоя́, богоно́сне кня́же, я́ко сокро́вище неистощи́мое и утеше́ние ве́лие душа́м и телесе́м на́шим, темже тя велича́ем.

Богоро́дичен: Ма́ти Бо́жия Пречи́стая, моли́твами преподо́бнаго кня́зя Оле́га и святы́х сро́дник его́ спаси́ зе́млю Ру́сскую и ве́рныя лю́ди Твоя́ уте́ши, и́же Тя досто́йно велича́ют.

Свети́лен:

У́треневав к Бо́гу вы́ну, тьмы ве́чныя избе́гл еси́, преподо́бне кня́же Оле́же, сего́ ра́ди в час кончи́ны лице́ твое́ просвети́ся, и мо́щи твоя́ честны́я доны́не сия́ют нетле́нием и чудесы́.

Сла́ва, и ны́не, пра́здника.

На хвали́тех стихи́ры, глас 5:

Преподо́бне кня́же Оле́же,/ Це́ркве Ру́сския похвало́ пресла́вная,/ гра́да Бря́нска стено́ необори́мая,/ Оте́чества на́шего кре́пкое огражде́ние,/ ты богоуго́дными и до́брыми де́лы/ на све́щнице княже́ния возсия́л еси́/ и, соверше́н бы́ти хотя́й,/ себе́ и ми́ра отве́рглся еси́// и Ца́рствия Небе́снаго дости́гл еси́.

Хвала́ Бо́гу благоде́йствующу,/ глаго́лал еси́, свя́те Оле́же,/ на сме́ртнем одре́ возлежа́,/ зрю уже́ брег мо́ря жите́йскаго,/ и́мже досе́ле ноша́шеся моя́ у́тлая ладия́./ Тем и лице́ твое́ ра́достию Небе́сною просвети́ся/ и скорбь ученико́в утеше́нием сим раствори́ся./ Мы же, очи́ма ве́ры зря́ще нетле́нную красоту́ души́ твоея́,// похва́льная ти воспева́ем.

Богоно́сне о́тче Оле́же,/ блаже́н град твой и оби́тель, созда́нная тобо́ю,/ идеже подвиза́тися изво́лил еси́/ и по сме́рти мо́щи твоя́ святы́я оста́вил еси́,/ к ни́мже припа́дающе, усе́рдно мо́лим тя:/ не отступа́й от нас ду́хом,/ побори́ борю́щия ны ви́димыя и неви́димыя враги́,// да при́сно о тебе́ Бо́га хва́лим.

Сла́ва, глас 6:

Я́ко заря́ у́тренняя/ в земли́ Бря́нстей возсия́л еси́,/ преподо́бне Оле́же,/ князе́й Ру́сских украше́ние,/ ева́нгельски два по́прища сконча́л еси́,/ в княже́нии благове́рием,/ во и́ночестве же преподо́бием,/ тем и сугу́бый вене́ц от Го́спода восприя́л еси́,// Ему́же те́пле моли́ся о душа́х на́ших.

И ныне, пра́здника.

НА ЛИТУРГИ́И

Блаже́нны от кано́на пра́здника, песнь 3-я, и свята́го, песнь 6-я. Проки́мен, глас 5: Блаже́н муж, боя́йся Го́спода,// в за́поведех Его́ восхо́щет зело́. Стих: Си́льно на земли́ бу́дет се́мя его, род пра́вых благослови́тся. Апо́стол к Гала́том, зача́ло 213. Аллилу́ия, глас 8: Терпя́ потерпе́х Го́спода, и внят ми, и услы́ша моли́тву мою́. Стих: Бо́жии держа́внии земли́ зело́ вознесо́шася. Ева́нгелие от Матфе́я, зача́ло 81. Прича́стен: В па́мять ве́чную бу́дет пра́ведник:

Моли́тва

О преподо́бне о́тче, благове́рне кня́же Оле́же, уго́дниче Христо́в усе́рдный, моли́твенниче ко Го́споду те́плый, защи́тниче в беда́х и уте́шителю в печа́лех неуста́нный! Воззри́, преблаже́нне, ми́лостиво на град твой и виждь ча́да твоя́, смире́нно ти припа́дающая и служи́ти тебе́ хотя́щая. Не отве́ржи тре́бующих твоея́ по́мощи, но, я́ко благоде́тель и хода́тай, моли́ при́сно Го́спода и Бо́га и Спа́са на́шего Иису́са Христа́, да благослови́т зе́млю Ру́сскую, в ми́ре и благоде́нствии сохраня́я ю́, гра́ды умножа́я, достоя́ние Свое́ соблюда́я. Вознеси́, богоно́сне о́тче наш, сие́ ма́лое моле́ние ко Влады́це Христу́, да утверди́т во Святе́й Правосла́вней Це́ркви живы́й дух пра́выя ве́ры и любве́, благоче́стие непоколеби́мое, любому́дрие, кро́тостию растворе́нное; да да́рует па́стырем ре́вность попече́ния о спасе́нии люде́й, во е́же неве́рующия просвети́ти, заблу́ждшия наста́вити, отпа́дшия обрати́ти и привлещи́; изря́днее же вся ча́да Це́ркве Правосла́вныя чи́ста да сохрани́т от мирски́х искуше́ний, по́хотей плотски́х, суему́дрия, суеве́рий и наважде́ний вра́жеских.

Ей, уго́дниче Бо́жий, не пре́зри нас, моля́щихся тебе́, но помози́ нам ско́рым предста́тельством твои́м, да, вся́ких бед, напа́стей и скорбе́й в сей жи́зни вре́менней избежа́вше, кончи́ну непосты́дну обря́щем и, та́ко на земли́ богоуго́дно пожи́вше, жи́зни ра́йския на Небеси́ сподо́бимся, иде́же вку́пе с тобо́ю просла́вим человеколю́бие и щедро́ты в Тро́ице сла́вимаго Бо́га, Отца́, и Сы́на, и Свята́го Ду́ха, во ве́ки веко́в. Ами́нь.

*Утверждена Священным Синодом*

*Русской Православной Церкви*

*14.07.2018 (журнал № 61).*